Tensiuni la Miami între Simona Halep și Caroline Wozniacki
Simona Halep, învinsă în primul tur al turneului WTA 1.000 de la Miami, a manifestat o anumită iritare față de comentariile făcute de Caroline Wozniacki, jucătoarea daneză, referitoare la primirea ușoară la competiție a cuiva care ar fi "trișat". Halep a replicat ferm, afirmând că "Nu am trișat. Nu m-am dopat."
Chiar și în ciuda înfrângerii suferite în fața Paulei Badosa în primul său meci oficial de la august 2022, Simona Halep a afirmat că este mulțumită de revenirea pe teren, conștientă fiind de dificultățile pe care le va întâmpina. Totuși, afirmațiile fostei lider de clasament WTA, Caroline Wozniacki, au stârnit indignarea tenismenei românce.
"Aceasta nu este o critică îndreptată către Simona, ci către cineva care a trişat intenţionat, a fost testat pozitiv pentru un produs interzis… Înţeleg că turneele vor vedete, iar aceasta este părerea mea personală, nu cred că aceşti oameni ar trebui să beneficieze de invitaţii", a afirmat Caroline Wozniacki, învingătoare în primul tur în faţa franţuzoaicei Clara Burel.
Daneza a amintit că atunci când sportivii doresc să se întoarcă pe teren, după ce au făcut o greşeală, trebuie să o ia din nou de la început. Ea a subliniat că suspendarea Simonei a fost redusă, nu anulată. Wozniacki care a revenit în circuit în vara anului treciu, după ce a dat naștere la doi copii.
Ce a spus Simona Halep
Comentariile Carolinei Wozniacki nu au fost pe placul Simonei Halep. Românca s-a arătat iritată de faptul că Wozniacki a lăsat să se înțeleagă că s-a dopat și din acest motiv a fost suspendată.
"De ce a spus asta? Nu am greşit cu nimic. Nu am trişat. Nu m-am dopat. Trebuie citită cu atenţie decizia TAS, a fost un supliment alimentar contaminat, nu m-am dopat", a replicat românca.
"Comentariul negativ al unei persoane nu este important, pentru că sute de oamenii mi-au arătat dragoste, voi rămâne la acest lucru", a adăugat campioana de la Roland Garros (2018) şi Wimbledon (2019).
CTP, despre scandalul izbucnit după revenirea Simonei Halep
Cristian Tudor Popescu a criticat dur atacul lansat de Caroline Wozniacki. Daneza a declarat, cu trimitere la Halep, că "acești oameni n-ar trebui să primească wild-card-uri".
"Spuneam că graficul la reintrarea în «atmosferă» a Simonei Halep va începe, cel mai probabil, cu un meci bun, în care va fi dusă de setea de a juca tenis după atâta vreme. Așa s-a și întâmplat, dar nu un meci întreg, ci un set.
Primul set în fața Paulei Badosa a fost remarcabil nu numai prin scor, 6-1 pentru Simona, dar și prin atitudinea ei pe teren. A jucat «în dușmănie», dar cu bucurie, vrând parcă să șteargă multele luni dureroase prin care a trecut. A arătat tonică, hotărâtă, a avut realizări tehnice deosebite, în special cu reverul, nu s-a văzut «rugină» pe ea.
Apoi, inevitabil, fizicul a început să-i cedeze în fața schimbării jocului de către Badosa, din ce în ce mai tare și agresiv. Nu ca rezistență generală. Aici se vede că Simona nu a încetat să se antreneze, ci la încheieturi, acum umărul drept.
Cred că acest meci pierdut e un câștig pentru Simona, pentru că îi deschide perspectiva revenirii la nivelul care a consacrat-o. Așa că n-ar trebui să o afecteze măgăria «tractoristei» Wozniacki, care a zis că jucătoarele depistate pozitiv n-ar trebui să primească wild-card-uri, să fie obligate s-o ia de la zero. Răspunsul Simonei a fost calm și ferm: «Să citească decizia TAS. Nu m-am dopat, nu am trișat»", a scris CTP pe Facebook.
A revenit pe teren, dar a pierdut
Simona Halep a dominat primul set al meciului cu Paula Badosa, pe care l-a câştigat cu 6-1. Meciul s-a jucat în faţa unui public restrâns, dar zgomotos, în care se aflau mulţi români. Halep a avut însă dificultăţi pe măsură ce meciul a progresat. În finalul setului al doilea a avut nevoie de îngrijiri medicale, dar a fost încântată de calitatea primei sale partide, după o absenţă atât de lungă.
"M-am simţit foarte bine. Am avut emoţii pozitive. Văzând publicul care mă încuraja, asta mi-a dat multă energie. Nivelul tenisului meu a fost bun, probabil că a surprins multă lume. În faţa unui nivel atât de ridicat la care a jucat Paula (Badosa), cred că am făcut o treabă bună", a comentat Simona Halep.
Potrivit explicațiilor oferite de Halep după meci, Paula Badosa a fost o adversară foarte bună. Cu un nivel de tenis ridicat. Fostul număr unu mondial a explicat că s-a bucurat de prezenţa ei pe teren și de faptul că este susținută de atâția oameni.